Herkkähipiäinen Juha Sipilä haluaa Yleisradion olevan hallituksen kiltti ja uskollinen tiedotuskanava, kirjoittaa Iltalehden politiikan toimittaja Tommi Parkkonen.

Juha Sipilän esiintyminen Terrafame-pipossa herätti paljon huomiota. PEKKA LASSILA / KL

Demokraattien presidenttiehdokas Hillary Clinton kyseli kesällä yhdysvaltalaisilta äänestäjiltä, voiko republikaanien Donald Trumpille antaa haltuun ydinaseita hallitsevan salkun, jos äkkipikainen Trump ei pysty hallitsemaan hermojaan edes Twitterissä.

Clintonin mielestä ei voinut antaa. Trump voitti vaalit.

Toki Suomen pääministerin vertaaminen Yhdysvaltain tulevaan presidenttiin on kuin vertaisi Iisalmen Peli-Karhuja Detroit Red Wingsiin. Tosin molemmat ovat politiikan ulkopuolelta tulleita herkkähipiäisiä rikkaita liikemiehiä, joiden bisneksiä hoitavat ainakin poliittisen valtakauden ajan näennäisesti heidän lapsensa - mikä ei monien mielestä ole läheskään riittävä jääviyspesäero omien bisnesten ja poliittisen pelaamisen välillä.

Ja molemmat myös hanakasti haukkuvat ne mediat ja toimittajat, jotka kirjoittavat ja julkaisevat heidän mielestään ja erityisesti heidän kannaltaan epämiellyttäviä uutisia.

Yhdysvaltain tulevalla presidentillä palaakin huolestuttavan usein perinteinen käämi sosiaalisessa mediassa, ja viime perjantaina pinna kärähti kunnolla myös Suomen pääministerillä: lähes parikymmentä moittivaa ja tiukkasävyistä sähköpostia yksittäiselle Yleisradion toimittajalle ei anna luottamusta herättävää kuvaa pääministerimme stressinsieto- ja kriisinhallintakyvyistä.

Ja tähän väliin populistisen alleviivaava muistutus Donald Trumpin stressinsieto- ja kriisinhallintakyvyistä. Sekä kuvitteellisesta ydinasesalkusta.

Suomella ei ole ydinasesalkkua.

***

Tällä hetkellä niin trendikkään Fidel Castron kepulaisversio, Suomen ikioma diktaattori Urho Kekkonen (kesk) totesi aikoinaan " niin on, jos siltä näyttää " .

Kekkonen tosin kommentoi tuolloin taiteellista omakuvaansa, mutta monimerkityksellinen lause on jäänyt elämään eräänlaisena politiikan perustotuutena: faktoista viis, mielikuva ratkaisee.

Ja tällä hetkellä näyttää aika rumalta Juha Sipilän (kesk) kannalta, jos Yleisradion rahoituksesta vastaavan eduskunnan jäsen sekä hallituksen ylin vallankäyttäjä, pääministeri, kirjoittaa Yleisradion toimittajalle, että hänen luottamuksensa Yleen on nolla.

Eikä tilannetta saa näyttämään yhtään paremmalta se, että samaan aikaan, kun pääministeri tulittaa myöhään perjantai-iltana Yleisradion toimittajaa sähköposteillaan, hänen poikansa - yksi koko sotkun ydinpisteenä olevan kainuulaisen metallipajan omistajista ja Terrafame-diilin hyötyjistä - kuvailee Facebook-päivityksessään Yleisradiota " verorahoilla rahoitettavaksi paskalaitokseksi " .

Sipilä puolustelikin keskiviikkona sähköpostitteluaan, " tunteikasta " blogikirjoitustaan ja Ylen uskottavuuden mollaamista perhesyillä: perhe on kokenut kovia, ja perheen vetäminen mukaan negatiiviseen julkisuuteen " menee ihon alle " .

Vaan jos perhepoliittinen iho on noin hellä, olisi ehkä aikoinaan kannattanut miettiä muutamaa sekuntia kauemmin, kannattaako lähteä kisaamaan keskustan puheenjohtajan ja Suomen pääministerin paikasta.

***

Sipilä on tottunut saamaan Yleltä palsta- ja ilmatilaa halutessaan. Yle on muun muassa lähettänyt pääministerin poikkeukselliset puheet sellaisenaan virka-asunnosta Kesärannasta sekä Ylen paikallistoimituksesta. Tämä on saattanut saada Sipilään tuntemaan itsensä oman elämänsä Kekkoseksi, jolle Yle oli lähinnä valtiovallan kritiikitön tiedotuskanava.

Joten nyt kun Yle uutisoi pääministerin lasten ja muiden sukulaisten edes etäisesti kyseenalaisista bisneksistä pääministerin päätöksellä sadoilla miljoonilla euroilla tuettavalla kaivoksella, pääministeri veti nenäänsä herneen lisäksi puolikkaan ananaksen.

Tuore episodi ei välttämättä näyttäisi näin rumalta, ellei taustalla olisi Sipilän aikaisempi möläytys eduskunnan aulassa 13. syyskuuta.

Tuolloin ministeri Anne Bernerin (politiikan ulkopuolelta tullut rikas liikenainen/kesk) asemaa koskeneesta spekulatiivisesta kysymyksestä turhautunut Sipilä vastasi: " Jos, jos ja jos. Mitä jos Yle loppuu ja Maikkari loppuu, mitä sitten? "

Vaikka kommentti oli höystetty naurulla, se ei huvittanut ainakaan Ylen tai MTV:n toimittajia. Ylen rahoitus on riippuvainen poliitikkojen, eli myös pääministeri Sipilän, tahtotilasta, ja talousvaikeuksissa olevan MTV:n asemaa on puolestaan pohtinut parlamentaarinen eli poliittinen työryhmä.

***

Eikä Sipilän passiivisaggressiivinen " minusta, hallituksesta ja keskustasta ei saa kirjoittaa ikävästi " -mökötys ole kohdistunut ainoastaan hänet " pettäneeseen " Yleisradioon. Olen itsekin ollut pääministerin epäsuosiossa, kun hän ei ole pitänyt joistakin artikkeleistani.

Sipilä ilmoitti sinällään suoraselkäisesti, että hänen ja minun välillä on henkilökohtainen ongelma, eikä hän jatkossa vastaa kysymyksiini. Mökötystä kesti hämmästyttävän pitkään, tosin nyt puhevälit ovat taas kunnossa.

Saako pääministeri sitten olla ns. normaali ihminen, joka möksähtelee ja murisee samalla tavalla kuin kuorma-autonsa ratissa murjottava kuljetusalan pienyrittäjä Pentti Mähönen?

Valitettavasti vastaus on, että ei saa.

Mähösen Penan äkkipikaiset ja äkkiväärät lausahdukset eivät vaikuta koko kansan asenteisiin esimerkiksi puolueita, työmarkkinajärjestöjä tai mediaa kohtaan. Mähösen Penan tuohtuneet sähköpostiviestit valtakunnallisen ja ennen kaikkia valtiollisen median toimittajalle eivät myöskään ylitä kansainvälistä uutiskynnystä tai kyseenalaista Suomen lehdistönvapautta.

Sipilän Juhan (kesk) ylittävät ja kyseenalaistavat.

Surullisinta ja vaarallisinta Sipilän ehkä vahingossakin käynnistämässä epäluottamuskampanjassa Yleisradiota ja samalla muutakin suomalaista ns. " valtamediaa " kohtaan on se, että hän antaa kaikki aseet niille foliohattuilijoille, joiden mielestä valtamedia ei kerro totuutta ja on herkästi vallanpitäjien ohjailtavissa: jos jokin media ei tottele pääministeriä ja poliitikkoja, se palautetaan ruotuun.

Eikä Ylen toiminta, jossa on jaettu sisäisiä varoituksia ja puututtu omien toimitusten riippumattomaan journalistiseen vapauteen, ainakaan hillitse foliohattupäitä.

Eli meillä on kolme puolueen hallituksessa nyt kaksi puoluetta - keskusta ja perussuomalaiset - jotka ovat kyseenalaistaneet median luotettavuuden.

Olemmekin sananvapauden ja sen yhden hassunhauskan menneisyyden sanan, joru… jurna… tsjuur… eikun journalismin, kannalta vaarallisessa tilanteessa, kun pääministerin ja ulkoministerin puolueet julkisesti rapauttavat valtamedian uskottavuutta.

Ja samainen valtamedia alkaa pääministerin painostuksesta sensuroimaan itseään.

Ja nyt ei puhuta Venäjästä, Unkarista tai Turkista, vaan Suomesta - median sananvapauden ykkösmaasta.

***

Vaan vielä pari sanaa itse alkuperäisestä asiasta. Eli hyötyvätkö Juha Sipilän lapset ja muut ”kohuyhtiö” Katera Steeliä omistavat Sipilän sukulaiset siitä, että pääministeri Sipilän johtama hallitus kaataa satoja miljoonia euroja Terrafamen kaivokseen, joka ostanut malminkuljettimia Kateralta?

Hyötyvät, jos yhtiö on tehnyt taloudellisesti järkevän tarjouksen, jolla voitti urakan itselleen. Siksi pohdinta Sipilän jääviydestä on relevanttia.

Entä rahoittaako pääministeri Sipilän johtama Suomen hallitus Terrafamen kaivosta siksi, että pääministerin lapset ja muut Katera Steeliä omistavat Sipilän sukulaiset hyötyisivät siitä taloudellisesti?

Ei.

Jotain rajaa foliohattujen paksuudellakin.